
	1.
	Likumprojekts (grozījumi)
 Papildināt ar 7.1 pantu šādā redakcijā:
"7.1 pants. Patvertnes
(1) Patvertnes iedala:
1) I kategorija - patvertnes, kas nodrošina aizsardzību no masu iznīcināšanas līdzekļiem, toksisko ķīmisko vielu iedarbības, radioaktīvā piesārņojuma;
2) II kategorija - patvertnes, kas nodrošina aizsardzību no sprādziena triecienviļņa, šķembām, radioaktīvā piesārņojuma;
3) III kategorija - patvertnes, kas izveidotas, pielāgojot esošas būves vai to daļas, un mazina ietekmi no sprādziena triecienviļņa, šķembām, radiācijas piesārņojuma.

(2) I kategorijas patvertni izbūvē, veicot A un B kategorijas kritiskās infrastruktūras objektu, kur ikdienā paredzēts pastāvīgi uzturēties personālam, jaunu būvniecību.

(3) Patvertni, kurai ir ne zemāka kā II kategorija, izbūvē, veicot šādu objektu jaunu būvniecību:
1) otrās grupas daudzdzīvokļu dzīvojamās mājas virs trīs stāviem;
2) trešās grupas publiskās ēkas ar kopējo platību no 1000 kvadrātmetriem, izņemot inženierbūves, sezonas, īslaicīgas lietošanas ēkas, lauksaimniecības ēkas, katlumājas, elektroenerģijas apgādes ēkas, transformatoru apakšstaciju ēkas;
3) rūpnieciskās ražošanas vai noliktavas ēkas ar kopējo platību no 1500 kvadrātmetriem.

(4) Objekta īpašnieks, uz kuru neattiecas šā panta otrā un trešā daļa, ir tiesīgs ierīkot III kategorijas patvertni atbilstoši telpu pielāgošanas prasībām, vai augstākas kategorijas patvertni.

(5) Patvertnes īpašnieks nodrošina patvertnes uzturēšanu, lai katastrofas, tās draudu, militāra iebrukuma vai kara gadījumā patvertni varētu izmantot cilvēki.

(6) Pašvaldības plāno patvertņu izvietojumu, lai tiktu nodrošināts to pietiekams skaits atbilstoši iedzīvotāju blīvumam attiecīgajā teritorijā.

(7) Pašvaldības ir tiesīgas piedalīties patvertņu, tai skaitā privātās ēkās un telpās, izbūvē vai ierīkošanā un nodrošināšanā ar nepieciešamo aprīkojumu.

(8) Būvvalde, konsultējoties ar pašvaldību, var lemt par atbrīvojumu no šajā likumā noteiktā pienākuma izbūvēt patvertni, ja:
1) patvertnes izbūve rada ievērojami augstākas būvniecības izmaksas nekā parasti ar attiecīgās ēkas būvniecību saistītās izmaksas;
2) attiecīgajā teritorijā jau ir pietiekams patvertņu skaits.

(9) Būvvalde var lemt par atļauju būvēt kopīgu patvertni divām vai vairākām ēkām, ja patvertnes izvietojums nodrošina tās ātru sasniedzamību attiecīgajās ēkās esošajiem cilvēkiem.

(10) Veicot būves ar patvertni atjaunošanu vai pārbūvi, tai skaitā lietošanas veida maiņu, patvertne ir jāsaglabā.".
 
	Iebildums
1. Attiecībā uz papildinātā 7.1 panta sesto daļu norādām, ka nav noteiktības par pašvaldībai uzdotā uzdevuma - plānot patvertņu izvietojumu, izpildi, proti, nav noteiktības par tiesību aktu, ar kuru pašvaldība nosaka patvertņu izvietojumu. Tādējādi lūdzam pārskatīt šo normu.
2. Attiecībā uz papildinātā 7.1 panta septīto daļu norādām, ka šajā normā noteiktās tiesības pašvaldība nevar realizētas vispārējā kārtībā, jo publiskā finansējumu piešķiršana privātpersonām noris administratīvā procesa ietvaros. Turklāt pašvaldības rīcībai ar publiskajiem līdzekļiem ir jābūt ne vien tiesiskai, bet arī noteiktai un vienveidīgai. Pašvaldība publisko finansējumu privātpersonām ir tiesīga piešķirt pamatojoties uz likumu, Ministru kabineta noteikumiem vai pašvaldības saistošajiem noteikumiem. Tādējādi lūdzam pārskatīt šo normu.
Attiecībā uz iespējamo pilnvarojumu pašvaldībai izdot saistošos noteikumus vēršam uzmanību, ka saskaņā ar Ministru kabineta 2022. gada 2. novembra Informatīvā ziņojuma "Par pašvaldību saistošo noteikumu izdošanas pilnvarojumu" (sēdes protokols Nr. 55 37. §) (22-TA-407) 3. punktu visām ministrijām, izstrādājot tiesību akta projektu, kurā ietverts deleģējums pašvaldībām izdot saistošos noteikumus, tiesību akta projekta sākotnējās ietekmes novērtējuma ziņojumā (anotācijā) iekļaut deleģējuma nepieciešamības izvērtējumu ar pamatojumu deleģētā jautājuma atšķirīgam noregulējumam pašvaldībās, kā arī skaidrot deleģējuma apjomu.
3. Attiecībā uz papildinātā 7.1 panta astoto daļu norādām, ka šāda veida būvvaldes atbrīvojums vai atteikums no atbrīvojuma ir uzskatāms par administratīvo aktu, līdz ar to būvvaldei būtu jāpamato savs lēmums vien ar objektīviem apstākļiem, savukārt konsultācijas nav apstāklis, kas pamato administratīvo aktu.  Turklāt Administratīvā procesa likuma 11. panta pirmais teikums attiecīgi noteic, ka privātpersonai nelabvēlīgu administratīvo aktu izdot vai faktisku rīcību veikt iestāde var uz Satversmes, likuma, kā arī uz starptautisko tiesību normas pamata.
Vienlaikus norādām, ka nav saprotams, ar kādu pašvaldības institūciju vai amatpersonu varētu notikt būvvaldes konsultācija, ņemot vērā, ka būvvalde kā pašvaldības institūcija arī ietilpst pašvaldības institucionālajā struktūrā un pārstāv pašvaldību. Turklāt tas, ka būvvalde var lemt, nevis lemj par administratīvā akta izdošanu noteiktos gadījumos, ir vērtējams kritiski, jo pastāv augsts risks subjektīvai un nevienlīdzīgai pieejai lēmuma pieņemšanā. Nevar pastāvēt būvvaldes izvēle lemt vai nelemt par atbrīvojumu, ja pastāv likumā noteiktie kritēriji atbrīvojuma piešķiršanai.

